3 ຄົນຕາຍແລະລົດ 20 ຄັນຖືກເຜົາ ໃນການໂຈມ​ຕີ ຂະບວນລົດຂອງເນໂຕ
​ກຸ່ມກໍ່​ການ​ຮ້າຍທາ​ລີ​ບານສາຂາ​ປາ​ກິ​ສຖານ​ ກ່າວ​ວ່າ ພວກ​ເຂົາ​ຈະ​ສືບ​ຕໍ່​ທໍາ​ການ​ໂຈມ​ຕີ ຈົນ​ກວ່າ​ຈະ​ຢຸດ​​ເຊົາຂະ​ບວນລໍາລຽງ.
ກຸ່ມທາລີບານຢູ່ໃນປາກີສຖານ ໄດ້ອ້າງເອົາຄວາມຮັບຜິດ ຊອບ ສໍາລັບການໂຈມຕີຫລາຍໆບັ້ນເມື່ອໄວໆມານີ້ ຕໍ່ຂະ ບວນລົດລຳລຽງສຳພາລະໄປໃຫ້ກອງກໍາລັງຂອງ NATO ແລະສະຫະລັດ ໃນປາກີສຖານ ນັ້ນ ສາຂາປາກິສຖານຂອງກຸ່ມກໍ່ການຮ້າຍທາລີບານ ກ່າວໃນ ວັນຈັນມື້ນີ້ວ່າ ພວກເຂົາຕັ້ງໃຈທີ່ຈະສືບຕໍ່ທໍາການໂຈມຕີ ຈົນກວ່າຈະມີການຢຸດເຊົາຂະບວນລໍາລຽງສົ່ງຂອງດັ່ງກ່າວ ຕຳຫລວດເວົ້າວ່າ ມີຢ່າງນ້ອຍ 3 ຄົນຖືກຂ້າຕາຍແລະລົດ ບັນທຸກນໍ້າມັນ ປະມານ 20 ຄັນໄດ້ຖືກຈູດເຜົາໃນການໂຈມຕີເທື່ອຫລ້າສຸດ ຢູ່ເທິງເສັ້ນທາງລຳລຽງທີ່ທາງການປາກີສ ຖານ ໄດ້ປິດລົງໃນວັນພະຫັດແລ້ວນີ້ ເພື່ອປະທ້ວງຕໍ່ການທີ່ອົງການ NATO ໄດ້ທໍາການໂຈມຕີ ທາງອາກາດຂ້າມ ຊາຍແດນເຂົ້າໄປນັ້ນ ປາກີສຖານກ່າວວ່າ  ທະຫານ 3 ນາຍເສຍຊີວິດ ໃນການໂຈມຕີຂອງເນໂຕ້ ທີ່ແນໃສ ພວກຫົວຕໍ່ສູ້ ທີ່ຫລົບໜີຈາກອັຟການິສຖານໄປນັ້ນ ຫົວໜ້າອົງການ NATO ທ່ານ Anders Fogh Rasmussen ໄດ້ສະແດງຄວາມຜິດ ຫວັງແລະເສຍໃຈໃນການເສຍຊີວິດຂອງພວກທະຫານປາກີສຖານ ໃນການພົບປະກັນກັບ ລັດຖະມົນຕີການຕ່າງປະເທດປາກີສຖານ ທ່ານ Shah Mehmood Qureshi ທີ່ສໍານັກ ງານໃຫຍ່ຂອງເນໂຕ້ ໃນກຸງ Brussels ແລະທ່ານໄດ້ຮຽກຮ້ອງ ໃຫ້ທາງການປາກີສຖານ ເປີດເສ້ນທາງລຳລຽງຄືນໃໝ່ ໂດຍໄວທີ່ສຸດເທົ່າທີ່ຈະໄວໄດ້